
Αγαπητοί γονείς,

Η  Περιφέρεια Ανατολικής Μακεδονίας και Θράκης, στο πλαίσιο της στήριξης της εκπαιδευτικής κοινότητας και της προσπάθειας ενημέρωσης της μαθητικής κοινότητας, αναλαμβάνει  την πρωτοβουλία για την συστηματική και υπεύθυνη εκπαίδευση των μαθητών στις πρώτες βοήθειες σε όλα τα σχολεία της ΠΑΜΘ. 

Η εκπαίδευση αυτή σε πρώτη φάση αφορά στη Βασική Υποστήριξη της Ζωής (Basic Life Support,BLS) και τη χρήση Αυτόματου Εξωτερικού Απινιδωτή και  απευθύνεται στα παιδιά της Α' τάξης όλων των Λυκείων της Περιφέρειας.

Η εκπαίδευση θα παρέχεται από έμπειρους και πιστοποιημένους εκπαιδευτές του ΕΚΑΒ και σύμφωνα με τα διεθνή πρότυπα. Περιλαμβάνει θεωρία και πρακτική άσκηση κατά ομάδες μαθητών και πραγματοποιείται εντός της σχολικής μονάδας, σε διδακτικές ημέρες και ώρες.

Η συμμετοχή των μαθητών θα είναι προαιρετική και χωρίς κάποια οικονομική επιβάρυνση των οικογενειών ή των σχολείων τους.

Είμαστε βέβαιοι πως τόσο οι  εκπαιδευτικοί, όσο και οι ίδιοι οι μαθητές και οι γονείς τους θα αγκαλιάσουν αυτή την προσπάθεια. 

Μια προσπάθεια που τώρα ξεκινά και ευελπιστεί να καταφέρει χρόνο με το χρόνο, ολοένα και περισσότεροι νέοι και νέες  μας να μπορούν να σώσουν μια ζωή, εφόσον παραστεί ανάγκη. 

Είναι σημαντικό η εκπαίδευση στις πρώτες βοήθειες να ξεκινά από τα σχολικά χρόνια, ώστε οι μαθητές να εξοικειωθούν έγκαιρα και να μπορούν να εφαρμόσουν τις τεχνικές διάσωσης εξίσου καλά με τους ενήλικες. 

Για όλους τους παραπάνω λόγους σας καλούμε να συνδράμετε στην προσπάθεια αυτή με την παροχή της έγγραφης συγκατάθεσής σας για την συμμετοχή των ανηλίκων μαθητών. 

Με εκτίμηση

Γεώργιος Δαλακούρας,   Αντιπεριφειάρχης Υγείας και Οικογενειακής Πολιτικής ΠΑΜΘ

